**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO**

**„DĖL KLAIPĖDOS MIESTO SAVIVALDYBĖS TARYBOS** **2010 M. LAPKRIČIO 25 D. SPRENDIMO NR. T2-330 „DĖL KLAIPĖDOS MIESTO SAVIVALDYBĖS VIETINĖS RINKLIAVOS UŽ KOMUNALINIŲ ATLIEKŲ SURINKIMĄ IR TVARKYMĄ NUOSTATŲ PATVIRTINIMO“ PAKEITIMO“**

**PROJEKTO**

**1. Sprendimo projekto esmė, tikslai ir uždaviniai.**

Sprendimo projekto tikslas – pakeisti Klaipėdos miesto savivaldybės tarybos 2010 m. lapkričio 25 d. sprendimu Nr. T2-330 patvirtintus Klaipėdos miesto savivaldybės vietinės rinkliavos už komunalinių atliekų surinkimą ir tvarkymą nuostatus (toliau - Nuostatai), kurie reglamentuoja Vietinės rinkliavos apskaičiavimo, mokėjimo tvarką, Vietinės rinkliavos administravimą ir dydžius.

**2. Projekto rengimo priežastys ir kuo remiantis parengtas sprendimo projektas.**

Nuostatai keičiami atsižvelgiant į Lietuvos Respublikos Vyriausybės 2018 m. liepos 11 d. nutarimo Nr. 681 „Dėl Lietuvos Respublikos Vyriausybės 2013 m. liepos 24 d. nutarimo Nr. 711 „Dėl Vietinės rinkliavos ar kitos įmokos už komunalinių atliekų surinkimą iš atliekų turėtojų ir atliekų tvarkymą dydžio nustatymo taisyklių patvirtinimo“ pakeitimo“ 1.2 ir 1.5 punktų pakeitimus (kurie įsigalios nuo 2019-01-01):

* Pastoviosios įmokos dalies nemoka negyvenamų statinių, registruotų Nekilnojamojo turto registre, savininkai ar jų įgalioti asmenys, kurių statinyje yra įvykusi ir (ar) nepašalinta statinio avarija arba statinių naudojimą sustabdė statinio naudojimo priežiūrą atliekantis viešojo administravimo subjektas vadovaudamasis Statybos įstatymo nuostatomis.
* Atliekų turėtojams teikiamose sąskaitose už komunalinių atliekų surinkimą iš atliekų turėtojų ir komunalinių atliekų tvarkymą turi būti nurodoma savivaldybės teritorijoje praėjusiais ataskaitiniais metais rūšiuotų atliekų ir atliekų, kuriomis atliekų turėtojas atsikrato mišriuose komunalinių atliekų konteineriuose, dalis.

**3. Kokių rezultatų laukiama.**

Nuo 2019 m. sausio 1 d. pastoviosios įmokos dalies nemokės negyvenamų statinių,  registruotų Nekilnojamojo turto registre, savininkai ar jų įgalioti asmenys, kurių statinyje yra įvykusi ir (ar) nepašalinta statinio avarija arba statinių naudojimą sustabdė statinio naudojimo priežiūrą atliekantis viešojo administravimo subjektas vadovaudamasis Statybos įstatymo nuostatomis. Dabar galiojančiuose Nuostatuose pastoviąją įmokos dalį moka visi atliekų turėtojai, išimčių nenumatyta.

Atliekų turėtojams teikiamose sąskaitose už komunalinių atliekų surinkimą iš atliekų turėtojų ir komunalinių atliekų tvarkymą bus nurodoma savivaldybės teritorijoje praėjusiais ataskaitiniais metais rūšiuotų atliekų ir atliekų, kuriomis atliekų turėtojas atsikrato mišriuose komunalinių atliekų konteineriuose, dalis. Pažymėtina, kad už antrinių žaliavų sutvarkymą apmoka ne atliekų turėtojai, o gamintojai ir importuotojai. Atliekų turėtojas mokėjimo pranešime ras informaciją kiek atliekų buvo išrūšiuota Klaipėdos mieste.

**4. Sprendimo projekto rengimo metu gauti specialistų vertinimai.**

Projektą derino Dokumentų valdymo bei Teisės skyrių specialistai, Miesto ūkio departamento direktorius, mero pavaduotojas.

**5. Išlaidų sąmatos, skaičiavimai, reikalingi pagrindimai ir paaiškinimai.**

Klaipėdos regiono atliekų tvarkymo centro duomenimis 2018 m. nebuvo gautas nei vienas prašymas atleisti nuo pastoviosios dalies nemokėjimo dėl įvykusios statinio avarijos. Tikėtina, kad negautų rinkliavos lėšų dydis nedarys jokios įtakos vietinės rinkliavos už komunalinių atliekų surinkimą ir tvarkymą surinkimui ir apmokėjimui.

**6. Lėšų poreikis sprendimo įgyvendinimui.**

 Papildomas lėšų poreikis sprendimui įgyvendinti nereikalingas.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – bus sudaryta galimybė nemokėti pastoviosios įmokos dalies atliekų turėtojams dėl įvykusios statinio avarijos ir atliekų turėtojams teikiamose sąskaitose bus nurodoma rūšiuotų atliekų ir atliekų, kuriomis atliekų turėtojas atsikrato mišriuose komunalinių atliekų konteineriuose, dalis. Neigiamų pasekmių nėra.

PRIDEDAMA. „Klaipėdos miesto savivaldybės tarybos 2010 m. lapkričio 25 d. sprendimo Nr. T2-330 „Dėl Klaipėdos miesto savivaldybės vietinės rinkliavos už komunalinių atliekų surinkimą ir tvarkymą nuostatų patvirtinimo“ pakeitimo“ lyginamasis variantas, 1 lapas.

Aplinkos kokybės skyriaus vedėja Rasa Jievaitienė